Kosbare werk van Preller, Pierneef opgeveil | Netwerk24
Deur Elretha Britz 20 April 2019 10:00
Seychelles Girl (olie op doek, 1949) deur Alexis Preller.
Seychelles Girl van Alexis Preller (1911-1975) en J.H. Pierneef (1886-1957) se Winterveld is die eiendom van een eienaar, waarvan die eienaar die eerste koper van die Preller-werk was.
Preller het op ’n besoek aan die Seychelle-eilande in 1949 dié jong vrou “sensitief” uitgebeeld. Die insetprys word op tussen R1 miljoen en R1,5 miljoen geraam.
Pierneef se werk, ’n uitbeelding van die gebied noord van Pretoria, is ’n toonbeeld van sy gebruik van lig en kleur en ’n “gesogte voorbeeld” van sy landskapskilderye. Sy geraamde prys is tussen R600 000 en R900 000.
Nog ’n werk wat aandag behoort te trek, is Thinking Aloud, Small Thoughts, ’n volledige stel van nege drukke op koperplaat deur William Kentridge. Dit behoort tussen R200 000 en R300 000 te haal.
Winterveld (olie op doek) deur J.H. Pierneef.
Volgens die afslaer Stephan Welz & Co. toon die werk ooreenstemmende kenmerke met Mozart se opera Die towerfluit en is ook geskep in die tyd wat Kentridge aan dié produksie gewerk het. Daar is onder meer ’n baroktoneel en die ongeordende heelal van die Koningin van die Nag.
Een van verskeie werke deur die Belgies gebore Suid-Afrikaanse kunstenaar Maurice van Essche (1906-1977) op die veiling is Still Life with Teapot (olie op doek) wat waarskynlik vir tussen R150 000 en R200 000 van die hand gesit sal word. Die kunswerk word beskryf as “eerlik en byna poëties” en is “tekenend van die kunstenaar se gebruik van delikate lyne en sensitiewe lig- en skaduspel”.
Twee bronsfigure van meesterbeeldhouers wat opgeveil word, is Seated Figure van Sydney Alex Kumalo (1935-1988) met ’n geraamde prys van R250 000 en R350 000,
en Standing Figure van Edoardo Villa (1915-2011) wat tussen R120 000 en R160 000 behoort te haal.
Die veiling is 29 en 30 April by Stephan Welz & Co. in Lower Houghton, Johannesburg. Voorskoue is op 26, 27 en 28 April van 10:00 tot 17:00 en ’n gratis rondleiding op 27 April om 11:00.
Meer oor: Afslaer | Kuns | Alexis Preller